Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 298/14)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Weinviertel”

Viitenumero: PDO-AT-A0206-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Weinviertel

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Alkuperänimitystä ”Weinviertel” saa käyttää vain lajikkeen ”Grüner Veltliner” viineistä, jotka ovat lajikkeelle tunnusomaisesti voimakkaan hedelmäisiä ja mausteisia (pippurisia). Viinien sellainen (enintään 15 prosentin) leikkaaminen muiden laatuviinilajikkeiden viineillä, josta ei aiheudu haittaa nimitykselle, sallitaan kuitenkin. Muita aistinvaraisia ominaisuuksia kuvataan tuote-eritelmässä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a) Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Weinviertel” viineille sallitaan kaikki viininvalmistusmenetelmät, joista säädetään suojatulla alkuperämerkinnällä varustetun viinin osalta asetuksissa (EU) 2019/934 ja (EU) 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b) Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Weinviertel” maantieteellinen alue kattaa Ala-Itävallan hallintoalueet Gänserndorf, Korneuburg (lukuun ottamatta Stetteldorf am Wagramin kuntaa), Mistelbach, Hollabrunn ja Horn.

7. Pääasiallinen rypälelajike / pääasialliset rypälelajikkeet

Grüner Veltliner - Weißgipfler

8. Yhteyden/yhteyksien kuvaus

Weinviertelissä esiintyy viidenlaisia geologisia olosuhteita, joita kuvataan jäljempänä. ”Böhmische Masse” -vuoristo on Weinviertelissä rajana Waldvierteliin nähden. ”Kallioperän” (graniitti, gneissi, liuske) eri kiviainekset tunnistetaan erilaisesta rapautumisalttiudesta.

”Molassivyöhyke” kattaa Weinviertelin länsiosan. Se muodostuu etupäässä löyhistä sedimenttikerrostumista, kuten savi, siltti, hiekka, sora ja paikoitellen myös kalkki. Se sai alkunsa kenotsooisella maailmankaudella. Etelässä sen perustana ovat Alppien kerrostumat sekä pohjoisessa ja lännessä Böhmische Massen kerrostumat. ”Waschbergin vyöhyke” ulottuu Stockeraun lähellä sijaitsevalta Waschberg-vuorelta Leiser-vuoriston, Staatzin ja Falkensteinin kautta aina Etelä-Määriin asti. Se työntyi 17 miljoonaa vuotta sitten molassivyöhykkeen ja Wienin altaan väliin. Peruskallion hankautumisen tuloksena syntyi tuolloin kallioita (Durchspießungsklippen), kuten tasaisesta maastosta kohoava kartiomainen kalkkikallio Staatzer Klippe.

”Flyssivyöhyke” muodostuu kahdesta vuorijonosta, jotka kehystävät Korneuburgin allasta. Ne ovat Alppien itäisimmät alarinteet. Flyssiksi nimitetään helposti vyöryviä kivilajeja. Kasautuneet irralliset sedimentit liukuivat aikoinaan maankuoren liikkumisen seurauksena meren syvyyksiin, jolloin karkeampi hiekka kerrostui alimmaiseksi ja hienommat savimaalajit ylimmäksi. Ne ovat ajan myötä muuttuneet kiinteäksi hiekkakiveksi ja savimerkeliksi. Itäisen Weinviertelin lasketaan kuuluvan ”Wienin altaaseen”. Se on eri kiviainesten erillinen kerrostuma-alue, joka on syntynyt pohjamaan laajenemisen ja liikkumisen seurauksena alueella, jolla Alpit ja Karpaatit kohtaavat. Paikoitellen on havaittavissa halkeamia (Zistersdorfin viereinen Steinberg), joiden varrella pohjamaa on vajonnut.

Weinviertelin voidaan katsoa kuuluvan Pannonian ilmastoon. Lämpöolosuhteet vastaavat mannerilmastoa ja kosteusolot meri-ilmastoa. Viinillä on seuraavat luonteenomaiset erityispiirteet:

väri: vaaleankeltainen, kellanvihreä;

tuoksu: lajikkeelle tyypillinen bukee

maku: hedelmäinen, mausteinen, pippurinen, ei metsäistä vivahdetta; ei korostuneesti alkoholia eikä botrytis-jalohomeeseen viittaavaa vivahdetta. Weinviertel on aina ollut Itävallan tärkein Grüner Veltliner -lajikkeen viljelyalue. Grüner Veltlinerille tyypilliset aromit ovat ennen kaikkea lössimaaperän sekä ilmastosta johtuvien päivä- ja yölämpötilojen suurten erojen ansiota. Grüner Veltlinerin ”pippurista” makua esiintyy etupäässä Weinviertelin viljelyalueella.

Weinviertelin Grüner Veltliner -viinien omaleimaisuuteen vaikuttaa osaltaan se, että alueen viinitilat ovat enimmäkseen perheyrityksiä, joissa viininvalmistuksen perinteet säilyvät sukupolvesta toiseen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Weinviertel” varustettua viiniä voidaan saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi kaikista viineistä, jotka on määrä saattaa markkinoille alkuperämerkinnällä ”Weinviertel” varustettuna, otetaan näyte, jolle tehdään analyyttiset ja aistinvaraiset tutkimukset (järjestelmällinen valvonta) (ks. tuote-eritelmä).

Aistinvaraisessa tutkimuksessa viinit tutkii virallinen viininmaistajien arviointikomitea. Virallinen arviointikomitea koostuu kuudesta viininmaistajasta ja komitean puheenjohtajasta. Näytteet annetaan viininmaistajille nimettöminä. Tarkastuslomakkeelle on merkitty vain arviointiin tarvittavat tiedot, kuten perinteinen nimitys ja vuosikerta. Viininmaistajat arvioivat oman kokemuksensa ja käytettävissä olevien vertailuviinien perusteella, ovatko tutkittavat viinit tyypillisiä Weinviertelistä peräisin olevia viinejä ja kaupan vaatimusten mukaisia (virheettömiä). Makua koskevaan kysymykseen vastataan joko KYLLÄ tai EI. Kielteinen arvio on perusteltava kirjallisesti. Näyte täyttää vaatimukset aistinvaraisten ominaisuuksien osalta, kun maistajien enemmistö on antanut myönteisen arvion. Jos arviot jakautuvat suhteessa 4:2, näyte annetaan toisen arviointikomitean arvioitavaksi.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.